ברשות דיקן הפקולטה למדעי היהדות, ראשי המחלקות, הסגל האקדמי והמנהלי, משפחות יקרות, חבריי למעמד זה. מכובדי כולם.

באחד ממאמריה הרבים, כתבה הפסיכיאטרית המצרייה, שהפכה לסופרת ולפעילה פמיניסטית בולטת, ד"ר נואל א-סעדאוי, את המילים הבאות: "מילדות ידעתי כי תענוג החוכמה גדול הוא מכל התענוגות שעל פני האדמה, יותר מתענוגות ממתקי החג ומהשמחה בשמלה החדשה; ולמרות שתענוג החוכמה לא נכלל בשלושת ספרי האלוהים בין תענוגות העולם הזה או הבא. מעולם לא השתוקקתי להיכנס אל גן העדן, שכן אותם התענוגות שהבטיחוני כי ממתינים הם לי בו, כמו דבש וחמאה, יין ובחורי עלם... כל אלה לא משכו את ליבי, כאפס היו בעיניי באהבתי את החכמה."

במקרה התגלגל לידי מאמר זה במחצית השנה הראשונה ללימודיי. ולמרות שלא רכשתי אז את השפה הערבית, ואף לא מקצתה, התחושות אותן תיארה מצאו אצלי לב מבין. כמי שצעד אז צעדים ראשונים בראשית דרכו האקדמית, הכרתי היטב את אותו צימאון תמידי לתענוג החוכמה. היה זה אותו צימאון שראיתי בעיני חבריי ללימודים, ובעיקר בעיניי מורינו ומלמדינו, שבאופן מלא חיים ולהט פתחו בפנינו את שערי החוכמה. סקרנים לגלות עולם חדש, התחלנו לגלות מחדש דווקא את עולמנו שלנו.

כתלמידים למדעי הרוח, ידענו היטב שכל ידע שנאסוף הוא עוד כלי בארגז הכלים שלנו, עוד פטיש, עוד מסמר. ועם זאת, למדנו להטיל ספק ולגלות הקשר, ניגודיות ורבדים. התשוקה לאסוף עוד ועוד כלים היא, אולי, הכלי החשוב ביותר שקיבלנו באוניברסיטה.

הפקולטה למדעי היהדות היא קורת גג רחבה למניפה מגוונת של נושאים ותרבויות – למִן התנ"ך ותולדות המזרח הקדום, דרך תולדות ישראל, מחשבת ישראל, לימודי ארץ ישראל וארכיאולוגיה, תלמוד ולשון עברית, וכלה בלימודי המזרח התיכון, בספרות עם ישראל ואומנות יהודית. מגוון הנושאים והתרבויות אינו בא לידי ביטויו רק במחלקות הפקולטה, כי אם גם במגוון המרצים והסטודנטים המלמדים ולומדים בה. אבקש להודות בשמי ובשם חבריי לסגל המחלקות וההוראה, שהיה קשוב תמיד לשאלותינו ולמבוקשנו, ועורר בנו צימאון ללמוד ולדעת.

תענוג החוכמה הוא, לעניות דעתי, הרכיב החשוב ביותר בכותרת הגדולה המתנוססת מעל מעמד זה. החשוב ביותר, אמנם, אך לא היחיד. בחדר זה ישובים כעת בני משפחותינו, שלצד תמיכה וסיוע, מגישים לנו יום-יום אמונה, עידוד ואינספור סיבות להתאמץ ולהצליח.

הצלחתנו – הצלַחַתָם.

לסיום, אאחל לכולנו להמשיך ולהתרגש ולהתלהב מכל גילוי חדש, ולהצליח, כל אחד מזווית ראייתו והשקפתו, להוסיף טוב ולהרבות חוכמה וכבוד הדדי.